Talle glo deur motorhandelaar bedriegVerskeie mense beweer hulle is deur Pinetown Cars ingedoen. (Foto: Verskaf) Talle klagtes hoop tans op teen ŉ KwaZulu-Natalse motorhandelaar wat verlede maand op aanklag van bedrog in hegtenis geneem is. Wayne Kotze, eienaar van die onlangs gelikwideerde Pinetown Cars, is verlede maand in hegtenis geneem en het vir die eerste keer op 17 Oktober in die Pinetown-landdroshof verskyn. Kotze is op borgtog vrygelaat en kom weer op 25 November in dieselfde hof voor. Verskeie mense het intussen aan Maroela Media gesê dat Kotze en Pinetown Cars hulle ook met die koop en verkoop van motors ingeloop het, en hulle gevolglik in ŉ finansiële krisis gedompel het. “Baie van ons sit met voertuie wat by Pinetown Cars ingeruil is, maar wat nooit deur dié motorhandelaar by die bank afgelos is nie,” het Renata Coulson aan Maroela Media oor haar ervaring met die handelaar gesê. “Sommige van ons kon die voertuie [wat nooit afgelos is nie] terugkry, maar in ons geval is baie van die duursame parte verwyder. Nou sit ons met ŉ kar wat ons bykomend moet betaal, maar waarmee ons niks kan doen nie.” Ander kla weer dat voertuie aan hulle verkoop is, glo welwetend dat dit stukkend of foutief was. Nog bewerings sluit in dat verskeie dokumentasie en logboeke vervals is, of nooit aan nuwe eienaars verskaf is nie. Renata Coulson sê haar Ford Ranger-bakkie is nooit van haar naam afgehaal nie. Duursame onderdele is glo ook deur Pinetown Cars verwyder. (Foto: Verskaf) Coulson sê sy en menige ander sukkel ook om ondersteuning te kry van die banke waar die voertuie gefinansier is. “Ek weet banke het versekering teen bedrog, maar hulle wil nie die voertuie wat nog op ons name is, afskryf nie. Nou is ons vir meer as een voertuig se paaiement verantwoordelik.” Coulson sê Kotze het wel in baie gevalle elke maand die paaiemente van die voertuie betaal wat nog nie van die verkopers se name afgehaal is nie. “Die maandelikse betalings [van Kotze] het egter gestop, en nou is ons verantwoordelik vir die betaling van daardie paaiemente. Daar is soveel ander rillerstories oor hoe mense deur Pinetown Cars ingedoen is.” ŉ Whatsapp-groep wat in September gestig is om geregtigheid vir beweerde slagoffers te vind, het sedertdien al tot meer as 45 lede gegroei. Al dié lede het min of meer dieselfde ervaring met Kotze en Pinetown Cars gehad. Baie van die mense het reeds klagte by die polisie aanhangig gemaak, maar sê dat ondersoeke in dié verband teen ŉ slakkepas beweeg. Kapt. Umesh Bikkaram het by navraag aan Maroela Media bevestig dat hy die groepsbevelvoerder is, en dat daar verskeie sake teen Kotze is. Hy het egter gesê dat hy die sake “weens ooglopende redes” nie met die media kan bespreek nie. In verband met Kotze se inhegtenisneming het lt.kol. Nqobile Gwala, polisiewoorvoerder, bevestig dat die polisie ŉ saak van bedrog ondersoek. “Die klaer beweer dat hy op 6 September 2022 sy voertuig by ŉ handelaar ingeruil het. Toe hy na die handelaar terugkeer, het hy gesien dat die handelaar getrek het, en nie opgespoor kon word nie,” het Gwala gesê. “Die 47-jarige man [Kotze] is in hegtenis geneem en van bedrog aangekla.” Mense het handelaar ‘vertrou’ Raymond Borman, ook van die Pinetown-omgewing, is bekommerd dat hy op ŉ swartlys geplaas gaan word omdat hy nie nóg ŉ motorpaaiement kan bekostig nie. Die Dodge Journey wat Charly Ganes by Pinetown Cars gekoop het, maar wat glo nooit in sy naam geregistreer is nie. (Foto: Verskaf) Hy het sy Toyota Etios in Maart vanjaar vir ŉ Hyundai Creta ingeruil, maar die Etios is vandag steeds op sy naam, al is die voertuig reeds aan ŉ ander vrou, Preleen Govender, verkoop. Borman sê Kotzé het allerei verskonings gehad oor waarom hy nog nie die Etios by die bank afgelos het nie, maar het onderneem om elke maand die paaiement te betaal totdat hy die volle bedrag kan aflos. “Ek het hom vertrou. Noudat die pawpaw die fan getref het, weet ek nie of hy die Etios nog gaan betaal nie. Ek kry hom glad nie in die hande nie en weet nie waar ons staan nie. Ek kan nie nog ŉ motorpaaiement bekostig nie, en ek kan ook nie bekostig om deur die bank geswartlys te word nie.” Borman sê hy het ook begrip vir die posisie waarin Govender haarself bevind, aangesien sy die Etios kontant by Kotze gekoop het. Govender, ŉ voltydse ma, het aan Maroela Media gesê dat sy die Etios gekoop het om as ŉ Uber te gebruik om bykomende inkomste te genereer. Sy het haar spaargeld gebruik om die voertuig te betaal, sodat sy nie elke maand ŉ paaiement sou hê nie. Die Volkswagen wat Charly Ganes se suster gekoop het, maar wat glo ook nooit na haar naam oorgedra is nie. (Foto: Verskaf) “Daar is aan my gesê die logboek sal oor ŉ week of twee beskikbaar wees. Ek het elke week vir die logboek gevra, maar dit het nooit gekom nie. Die vorige eienaar van die Etios [Borman] het ŉ paar weke later na my huis gekom en gevra of ek die eienaar van die voertuig is, en of ek bewus is van wat by Pinetown Cars aangaan.” Nou sit Govender met die Etios, waarvoor sy R105 000 betaal het en nie kan gebruik nie, omdat die lisensie verval het. Daar is uiteraard ook die moontlikheid dat die bank beslag kan lê op die voertuig. Charly Ganes sê hy en sy suster sit ook met voertuie wat hulle by Pinetown Cars gekoop het. Hulle het beduidende deposito’s op die voertuie betaal, en ŉ ooreenkoms met die handelaar aangegaan om die res oor ŉ jaar af te betaal. In September is Ganes ingelig die motorhandelaar is gelikwideer, en dat die voertuie nooit op sy en sy suster se name geregistreer is nie. Ganes en sy suster het albei sake by die polisie ingedien. Maroela Media het navrae na die Nasionale Vervolgingsgesag, Wayne Kotze en Kotze se regsverteenwoordiger gestuur, en sal hul kommentaar bywerk sodra dit ontvang word.